‘AfriForum nie saam met McBride by braai nie’ | Maroela Media
AfriForum het genl.maj. Prince Mokotedi daarvan beskuldig dat hy sy eie rol en dié van ander ondersteuners van pres. Jacob Zuma in die kaping van die strafregstelsel probeer verdoesel deur leuens te verkondig.
Mokotedi beweer dat AfriForum en Robert McBride, hoof van die onafhanklike polisie-ondersoekdirektortaat (Opod), onder meer saam “gebraai” en teen hom en andere saamgesweer het. Mokotedi het ’n verklaring by die polisie ingedien waarin dié en ander bewerings gemaak word.
Kallie Kriel, uitvoerende hoof van AfriForum, sê hy en McBride het nog nooit ontmoet nie en dat pogings om voor te gee dat verteenwoordigers van AfriForum met McBride vergader en saamgesweer het, van alle waarheid ontbloot is.
“Dit is duidelik dat Mokotedi leuens verkondig omdat hy senuweeagtig is nadat AfriForum en Paul O’Sullivan, ’n private ondersoeker, ’n verslag genaamd Joining the Dots: Capture of the Criminal Justice System bekend gestel het. In hierdie verslag word Mokotedi uitgewys as een van die rolspelers in die onregmatige kaping van die strafregstelsel deur Zuma-gesindes. Benoude katte maak skynbaar benoude spronge,” voeg Kriel by.
Kriel sê voorts dat sy organisasie nie van stryk gebring sal word deur dié “vuilspel” waaraan Mokotedi hom nou skuldig maak nie en dat AfriForum volstoom sal voortgaan om korrupsie te beveg en die kaping van die strafregstelsel bloot te lê.
Volgens Kriel sal AfriForum se regspan Mokotedi se verklaring aan die polisie bestudeer met die oog op moontlike klagtes van meineed en laster.
Mokotedi het Maandag verskeie aanklagte, wat hoogverraad, korrupsie, dwarsboming van die gereg, belastingontduiking en spioenasie insluit, teen McBride, Shadrack Sibiya, die voormalige Gautengse hoof van die Valke, O’Sullivan en kapt. Candice Coetzee, ŉ ondersoekbeampte, ingedien.
Die vier word daarvan beskuldig dat hulle probeer om die regering van Zuma omver te werp. Mokotedi beweer ook die vier wou hom en genl.maj. Mthandazo Nltemeza, hoof van die Valke, laat vermoor.
Afriforum en O Sullivan is ‘n doring in die staats kapers en korruptes se vlees so hulle sal enige iets probeer om die doring te verwyder selfs deur meineed te pleeg nie dat hulle weet wat beteken die woord nie. Kallie Kriel julle is tops en werk nie in die duister nie.
Ooglopend ‘n weerligafleier vir die ware jakob… wat eintlik net bewys iets groots word weggesteek… soos ons vermoed. Regstellings gaan nie gou kom nie. Probleme by die SAUK is lank nog nie opgelos nie, inteendeel, dinge raak meer ingewikkeld… en daar loop duidelik ‘n bose band tussen alles…
N jakkals verander vañ hare maar nooit van streke nie
Mokotedi en Ntlemedza. Wat n riller. Gee hulle gas AfriForum
Geen wonder hulle het die man van die vliegtuig afgehaal met sy dubbele burgerskap nie, poletiek is nie vir sussies nie! Hierdie is leeu wereld en word tiere hier gevreet!